b'\n_START_ARTICLE_\nThyra Montell\n_START_PARAGRAPH_\nThyra Montell (13. hein\xc3\xa4kuuta 1884 Finstr\xc3\xb6m \xe2\x80\x93 22. joulukuuta 1970) oli voimistelunjohtaja ja Suomen naisvoimistelun uranuurtaja._NEWLINE_Montellin vanhemmat olivat liikemies Elias Montell ja h\xc3\xa4nen toinen vaimonsa Aline Alexandra Amalia Westenius. Montell k\xc3\xa4vi tytt\xc3\xb6koulun ja opiskeli sen j\xc3\xa4lkeen Keisarillisen Aleksanterin-yliopiston voimistelulaitoksella 1904 ja Tukholman voimistelun keskusopistossa 1911 sek\xc3\xa4 k\xc3\xa4vi uinti- ja hengenpelastusohjaajakurssin Tukholmassa 1910 ja Herne Bayssa Englannissa 1928. H\xc3\xa4n teki useita opintomatkoja muihin Pohjoismaihin ja Englantiin 1927\xe2\x80\x931931._NEWLINE_Montell ty\xc3\xb6skenteli Viipurin Yhteiskoulun voimistelunopettajana 1906\xe2\x80\x931914, Helsingin ruotsalaisen tytt\xc3\xb6koulun tuntiopettajana 1914\xe2\x80\x931919 ja Helsingin yksityisen ruotsalaisen tytt\xc3\xb6koulun voimisteluopettajana 1914\xe2\x80\x931936. H\xc3\xa4n oli Ebeneser-kodin lastentarhaseminaarin opettaja 1919\xe2\x80\x931922, Sairaanhoitajataryhdistyksen oppilaskodin opettaja 1917\xe2\x80\x931922 sek\xc3\xa4 Helsingin yliopiston voimistelulaitoksen kasvatusopillisen voimistelun 2. opettaja 1919\xe2\x80\x931952. H\xc3\xa4n opetti voimistelukursseilla Suomessa, Ruotsissa, Tanskassa ja Norjassa 1921\xe2\x80\x931930 ja Englannissa 1928\xe2\x80\x931933._NEWLINE_Montellilla oli useita luottamustoimia voimisteluyhdistysten johdossa, kuten Viipurissa 1906\xe2\x80\x931914 ja Helsingiss\xc3\xa4 vuodesta 1914. H\xc3\xa4n oli Suomen voimistelunopettajien yhdistyksen puheenjohtaja 1918\xe2\x80\x931930, Pohjoismaisen naisvoimisteluliiton suomalainen puheenjohtaja 1926\xe2\x80\x931946, Ruotsalaisen naisvoimisteluklubin puheenjohtaja 1916\xe2\x80\x931946. H\xc3\xa4n johti suomenruotsalaista voimistelujoukkuetta 15. voimistelujuhlilla Tukholmassa 1930.'